钦定古今图书集成/明伦汇编/宫闱典/第132卷 > 陈源
## 钦定古今图书集成/明伦汇编/宫闱典/第132卷 > 陈源

按《宋史宦者传》：“源淳熙中提举德寿宫，颇有宠，俄带
浙西副总管。给事中赵汝愚言内侍不当干军政，遂
罢。源恃恩专恣。本宫书史徐彦通者，为源掌家务，不
数岁官至经武大夫。甄士昌，源厮役也，工理发，奏补
承信郎，又补临安府都吏。李庚以官，使之窥伺府事。
孝宗闻而恶之。十年春，诏源应奉日久，特落阶官，与”
京祠。给事中宇文价封还录黄，改外祠。台官黄洽等
又劾之，乃谪源建州居住，籍其赀，进德寿宫。彦通除
名、道州编管，士昌庚皆抵罪。言者犹未已，移源郴州。
源有园名“小隐”，其制视禁籞有加，高宗以赐王才人。
光宗即位，复召还。绍熙四年，自拱卫大夫、永州防御
使除入内内侍省押班。帝以疾不朝重华宫，源与内侍杨舜卿、林亿年数有间言。宁宗即位，命三人俱事
光宗于泰安宫。御史章颖论其离间君亲，乞行诛窜，
以慰寿皇在天之灵。诏罢源等官，源抚州，亿年常州
居住，舜卿任便居住。庆元二年，以生皇子恩，源、亿年
许自便，舜卿与内祠。给事中汪义端驳之，乃移源婺
州，亿年湖州。义端再驳舜卿内祠，反坐外补，其后源
等卒听自便。亿年养娼女以别业，源在贬所，与妓滥
俱以淫媟闻，人疑其非宦者云。